[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 30.8.2006

SEK(2006) 1022

ARBEJDSDOKUMENT FRA KOMMISSIONENS TJENESTEGRENE

Resumé af evalueringen af virkningerne af meddelelsen ”Begrebet regeringsførelse inden for rammerne af den europæiske konsensus om udviklingspolitik: mod en harmoniseret approach i EU" {KOM(2006) 421 endelig){SEK(2006) 1020}{SEK(2006) 1021}

RESUMÉ

Regeringsførelse er blevet et prioriteret område i mange landes udviklingspolitik og i mange donorers samarbejdsprogrammer. Begrebet har en central plads i mange partnerlandes udviklingsstrategier. I en situation, hvor budgetstøtten øges, hvor der afgives tilsagn om at sikre effektiv international bistand, og hvor den indbyrdes afhængighed økonomisk og finansielt er voksende, er det i dag af afgørende betydning at få indført en passende eller ”god” regeringsførelse i udviklingslandene, hvis man skal kunne virkeliggøre årtusindudviklingsmålene.

EU må gradvis tage stilling til, hvordan man skal forholde sig i den internationale debat om regeringsførelse. Kommissionen opfordrer derfor medlemsstaterne til at tilslutte sig fælles principper og gå med i to operationelle forslag om henholdsvis integration af regeringsførelse i programmeringen af samarbejdet med AVS-landene og en særlig støtte til de afrikanske mekanismer, som der blev givet meddelelse om i Rådets konklusioner af 19. december 2005 om EU's strategi for Afrika.

I denne evaluering forestiller Kommissionen sig tre muligheder i) et scenarie "uden ændringer", hvor Kommissionen begrænser sig til at gennemføre sine forslag efter at have underrettet medlemsstaterne i henhold til udvalgsproceduren, ii) et scenarie, hvor Kommissionen prioriterer punktuelle foranstaltninger, som er aftalt med medlemsstaterne inden for de to indsatsområder, uden at der forelægges et politisk dokument om regeringsførelse på det nuværende stadium og iii) et scenarie, hvor Kommissionen fastsætter grundlaget for en mere harmoniseret approach til regeringsførelse i udviklingssamarbejdet på længere sigt ved at forelægge en meddelelse med politiske principper, hvor man angiver konkrete initiativer i den retning inden for rammerne af forbindelserne med AVS-landene og Afrika (regeringsførelse i programplanlægningen for AVS-landene og støtte til den afrikanske selvevalueringsmekanisme), og hvori også Fællesskabets approach til demokratisk regeringsførelse i andre udviklingslande beskrives.

Hensynet til effektivitet, virkningsgrad og sammenhæng gør, at Kommissionen foretrækker den tredje mulighed.

På grund af foranstaltningens art er det vanskeligt at sætte tal på virkningerne af dette initiativ vedrørende regeringsførelse. Foranstaltninger, der iværksættes inden for denne politiske ramme, vil dog give mulighed for at forbedre sammenhængen i EU, når det gælder støtte til processerne for demokratisk regeringsførelse i forbindelse med udviklingssamarbejdet, de vil udgøre et incitament for partnerlandene og således bidrage til virkeliggørelsen af årtusindeudviklingsmålene.

Foranstaltninger, der iværksættes inden for rammerne af meddelelsens operationelle del, vil blive genstand for regelmæssig opfølgning og evalueringer med henblik på analyse af resultaterne af processerne mod demokratisk regeringsførelse i partnerlandene og sammenhængen i EU’s approach og støtte til reformprogrammerne.